AYUBA

Setãn Ayuba yↄ̃na 1:1-2:13

Ayuba kyakana a igurↄↄn 3:1-3:26

Ayuba gbɛ̃nnanↄ yãsialana 4:1-5:22

Ayuba wena a gbɛ̃nnanↄ 14, 19, 31

Dii wena Ayubala 38:1-41:34

Ayuba yã mìdɛna 42:1-42:17

1

Setãn Ayuba yↄ̃na káaku

1 Gↄ̃gbɛ̃ kee kú Uzu bùsun yã à tↄ́n Ayuba. Gbɛ̃ maaamɛ, ègↄ̃ taari vĩro. À Luda vĩa vĩ bensↄ̃ à gì yãzaakɛnazi. 2 À nɛ́gↄ̃gbɛ̃nↄ vĩ gↄ̃ↄn swɛɛplaa, nɛ́nↄgbɛ̃nↄ gↄ̃ↄn aagↄ̃. 3 À sãanↄ vĩ bↄrↄ swɛɛplaa, lakuminↄ bↄrↄ aagↄ̃, zùnↄ bↄrↄ do, zaakinↄ wàa plaa kpɛ́ basↄↄro, bensↄ̃ à zĩkɛrinↄↄ pari maamaa. À auziki bíta dɛ ↄfãntɛ̃bↄɛ kpa gbɛ̃nↄ pↄ́la píngi. 4 À nɛ́gↄ̃gbɛ̃nↄ ègↄ̃ pↄnna pↄ́blee kɛɛkↄ̃nɛ bɛ kↄ̃n bɛɛo, aↄ̃è ń dãre pìnↄ sísi aↄ̃ mↄ́ wà pↄ́ ble wà í mińyo lɛdo. 5 Gurↄↄ kɛ̀ aↄ̃ pↄnna pↄ́ blè wà yã̀a píngi, Ayuba è gbɛ̃ zĩḿma wà gbãsĩ bↄńgu. Tó à guu dↄ̀, è fɛɛ kↄngↄ idɛ’idɛ à sa’opↄ kɛ̀ wè ká tɛ́n à tɛ́ kũ o aↄ̃ baadenɛ à be: Wègↄ̃ dↄ̃ro ma nɛ́nↄ durun kɛ̀ aↄ̃ dↄkɛ̀ kↄ̃n Ludao ń swɛ̃̀n gwɛɛ. Lɛn Ayuba ègↄ̃ kɛɛ lɛ gurↄ píngi.

6 Zĩkea malaikanↄ mↄ̀ wà zɛ̀ Dii aɛ, bensↄ̃ Setãn kú ń tɛ́. 7 Ben Dii bè Setãnnɛ: N bↄ mámɛ? À wèàla à bè: Mɛ́ɛ gaa mɛ́ɛ suu mɛ́ɛ likↄ̃aa zↄ̃ↄ anduna guumɛ. 8 Ben Dii bènɛ: N ma zↄ̀bleri Ayuba èↄ́? À sáa kú anduna guuro. Gbɛ̃ maaamɛ, à taari vĩro. À ma vĩa vĩ bensↄ̃ à gì yãzaakɛnazi. 9 Ben Setãn bè Diinɛ: Ayuba n vĩa vĩ pãn yↄ́? 10 Ḿbe n kara kpà n ligazi kↄ̃n à bɛɛo kↄ̃n pↄ́ kɛ̀ à vĩinↄ píngi. N aubarika dà à zĩin, ben à pↄ́nↄ kↄ̃̀ à dàgula. 11 Ǹ ↄ bↄ ǹ pá à pↄ́nↄa píngi ǹ gwa, tó èe yã zaaa onnɛro. 12 Ben Dii bènɛ: Tↄ̀! Ma à pↄ́ píngi nànnɛ n ↄzĩ, mↄde ǹton ↄ pá à mɛ̀aro. Ben Setãn gù Dii aɛ.

13 Zĩkea Ayuba nɛ́gↄ̃gbɛ̃nↄ kↄ̃n à nɛ́nↄgbɛ̃nↄↄ e pↄ́ blee aↄ̃ↄe geepiwɛ̃ɛ mii ń vĩ̀i bɛ. 14 Ben gbɛ̃ke mↄ̀ Ayuba kiia à bè: Zùnↄↄ e bú wii bensↄ̃ zaakinↄↄ e sɛ̃̀ blee ń saɛ, 15 ben Sɛbanↄ lɛ̀ɛḿma aↄ̃ ń sɛ́ɛ wà tàńyo, aↄ̃ ń dã̀rinↄ dɛ̀dɛ kↄ̃n fɛ̃ɛdaao. Mámbe ma bↄ mado ma mↄ à baaru kpánnɛ. 16 Èe yã o à yã̀aro, ben gbɛ̃ pãnde mↄ̀ à bè: Laa pɛ̀ɛ n sã kpàsanↄa aↄ̃ tɛ́ kũ̀, pↄ́dãrinↄ gàga. Mámbe ma bↄ mado ma mↄ à baaru kpánnɛ. 17 Èe yã o à yã̀aro, ben gbɛ̃ pãnde mↄ̀ à bè: Kaladianↄ kↄ̃ kpàatɛ gãli aagↄ̃ aↄ̃ mↄ̀ wà lɛ̀ɛ n lakuminↄa wà ń sɛ́ɛ wà tàńyo, wà ń dã̀rinↄ dɛ̀dɛ kↄ̃n fɛ̃ɛdaao. Mámbe ma bↄ mado ma mↄ à baaru kpánnɛ. 18 Èe yã o à yã̀aro, ben gbɛ̃ pãnde mↄ̀ à bè: N nɛ́gↄ̃gbɛ̃nↄ kↄ̃n n nɛ́nↄgbɛ̃nↄↄ e pↄ́ blee aↄ̃ↄe geepiwɛ̃ɛ mii ń vĩ̀i bɛ, 19 ben zàga’ĩa gbãaa kàka à bↄ̀ gbáan à sù ń kpɛ́ gooda siigↄ̃ↄnↄa, ben à lɛ̀ɛ à sì nɛ́ pìnↄa aↄ̃ gàga. Mámbe ma bↄ mado ma mↄ à baaru kpánnɛ.

20 Ben Ayuba fɛ̀ɛ à a uta gà à kɛ̃̀ à a mì bò. Ben à dàɛ a puua à dↄnzi kɛ̀ Ludanɛ 21 à bè:

Ma bↄ ma da gbɛɛɛn ↄkori

bensↄ̃ mɛ́ ɛara mà tá ↄkori.

Dii kpàma ben à ɛ̀ara à sìma.

Wà Dii sáabu kpá.

22 Yã pìnↄ guu píngi Ayuba e durun kɛ à Luda taari èro.

2

Setãn Ayuba yↄ̃na gɛ̃̀n plaadee

1 Zĩkea malaikanↄ ɛ̀ara wà mↄ̀ wà zɛ̀ Dii aɛ, Setãn sↄ̃ↄ kú ń tɛ́. À zɛ̀ Dii aɛ, 2 ben Dii à là à bè: N bↄ mámɛ? À wèàla à bè: Mɛ́ɛ gaa mɛ́ɛ suu mɛ́ɛ likↄ̃aa zↄ̃ↄ anduna guumɛ. 3 Ben Dii bènɛ: N ma zↄ̀bleri Ayuba èↄ́? À sáa kú anduna guuro. Gbɛ̃ maaamɛ, à taari vĩro. À ma vĩa vĩ bensↄ̃ à gì yãzaakɛnazi. Baa kɛ̀ n ma swã vùmɛ, ma mↄ́nzi kpàzi pã, à kpɛ́ kuu taari sai ai tia. 4 Ben Setãn bènɛ: Ǹ kɛmɛ mà kɛnnɛ. Pↄ́ kɛ̀ gbɛ̃ vĩ píngi eé kpá a mìsina yãnzi. 5 Ǹ n ↄↄ bↄ ǹ pá à mɛ̀a ǹ gwa. Eé yã zaaa onnɛ. 6 Ben Dii bènɛ: Tↄ̀! Ma à nànnɛ n ↄzĩ, mↄde ǹ à wɛ̃̀ndi tó.

7 Setãn gù Dii aɛ, ben à bↄ̀gĩi zĩ̀ Ayubaa sɛna zaa à kɛ̀sɛa ai à gàa pɛ́ à mìdangura. 8 Ben Ayuba takaso sɛ̀ à gàa à vɛ̃̀ɛ tubura, èe a zĩnda waao. 9 À naↄ̃ bènɛ: Nɛ́gↄ̃ kpɛɛ kuu taari sai ai tian yↄ́? Ǹ yã zaaa o Ludanɛ ǹ ga. 10 Ben à bènɛ: Nɛ́ɛ yã oo lán nↄgbɛ̃ yↄ̃nkↄↄ bà. Wégↄ̃ à maaa ee Luda ↄzĩ wà gí à zaaa eziↄ́? Yã pìnↄ guu píngi Ayuba e durun kɛ a yã’ona guuro.

Ayuba gbɛ̃nnanↄ mↄna à kiia

11 Kɛ̀ Ayuba gbɛ̃nna gↄ̃ↄn aagↄ̃ↄnↄ kisia kɛ̀ à à lènↄ baaru mà, aↄ̃ baade bↄ̀ a bɛ aↄ̃ kↄ̃ kàkↄ̃a, ben aↄ̃ gàa wà sósobi kɛo aↄ̃ à làakari kpáɛnɛ. Aↄ̃ tↄ́nↄn yɛ̀: Temana gbɛ̃ Ɛlifaza, Sua gbɛ̃ Bilidada kↄ̃n Naamati gbɛ̃ Zofao. 12 Kɛ̀ aↄ̃ à wɛ̃ndɛ̃ kɛ̀ zã̀azã, aↄ̃ↄe à dↄ̃ro, ben aↄ̃ ↄ́ↄ dↄ̀, baade a uta gà à kɛ̃̀, ben aↄ̃ bùsu kↄ̀ wà fã̀ musu à kú ń mìa. 13 Ben aↄ̃ vɛ̃̀ɛo tↄↄtɛ gurↄ swɛɛplaa fãantɛ̃ kↄ̃n gwãavĩo. Aↄ̃ gbɛ̃kee e yãke ooro, zaakɛ aↄ̃ↄ è lán à nawɛ̃a kɛ̀ bíta nà.

3

Ayuba kyakana a igurↄↄn

1 Beee gbɛra Ayuba lɛ́ wɛ̃̀ à yã zaaa ò a igurↄↄ musu 2 à bè:

3 Luda ma igurↄↄ kɛ pã

atɛ̃nsa gwãavĩ kɛ̀ wà ma nↄ̀ sì pì.

4 Gurↄↄ pì li gusiaa ũ,

zaa musu Luda tón à yã daro,

àton tó guu puaro.

5 Gusia kũ níginigi gurↄↄ pìa,

ludambɛ siaa kúɛa,

gusia bìtim daàla.

6 Gwãavĩ pì sↄ̃ sia kũ níginigi,

wàton da wɛ̃̀ gurↄↄnↄ tɛ́ dↄro,

wàton naro mↄ gurↄↄnↄ guuro.

7 Gwãavĩ pì kɛ gwãavĩ fĩi ũ,

guda tóngↄ̃ dↄ gurↄↄ beeearo.

8 Pↄ́dammari kɛ̀ aↄ̃è tó ↄfãntɛ̃ guu puroonↄ láari kɛ gurↄↄ pìa,

gbɛ̃ kɛ̀ aↄ̃ↄ dↄ̃ lán wè ↄ ká kùkukuzi pìnↄ.

9 À gudↄnao sↄsↄnɛnↄ sia kũ,

weé à gudↄna dã pã, guwɛɛ é kɛ̃ro.

10 Zaakɛ gurↄↄ pì e ma da nɛ́’isↄ zɛ́ tatamalɛro,

à tò ma wɛ́ɛ sì nawɛ̃alɛ.

11 À kɛ̀ dia wèe ma i gɛ̀ ũroo?

Bↄ́yãnzi mɛ́ɛ bↄ gbɛɛɛn ma sↄkpa gↄ̃ↄroo?

12 À kɛ̀ dia wà ma kpa gbálaa?

Bↄ́yãnzin wà yↄ̃ kpàma má mìzi?

13 Tó ma ga yã, lɛ ma gↄ̃ kítikiti,

lɛ ma ii ò ma kámma bò

14 kↄ̃n kínanↄ kↄ̃n anduna guu lɛ́dammari

kɛ̀ aↄ̃ kíbɛ ziinↄ kɛ̀kɛ wà bò ń zĩndanɛnↄ,

15 wɛ̃ɛnɛ kɛ̀ aↄ̃ vura kàkↄ̃ańzinↄ

bensↄ̃ aↄ̃ kondogi kà ń kpɛ́n à pà.

16 À maa yã wà ma vĩi lán nↄ̀bↄɛnɛ bà,

lán nɛ́ kɛ̀ mↄ̀ gɛ̀ ũ èe anduna eroo bà.

17 Gwen zaakɛrinↄ è ń zaakɛna tón

bensↄ̃ gbɛ̃ busananↄ è kámma bon.

18 Zĩ̀zↄnↄ è ĩampakii e gwe,

aↄ̃è ń wɛ́ɛtãmmarinↄ kòto ma dↄro.

19 Gbãadeenↄ kↄ̃n talakanↄↄ kú gwe ń píngi,

bensↄ̃ zↄ̀ ègↄ̃ dɛ a dii pↄ́ ũ gwe dↄro.

20 Bↄ́yãnzi Luda è guu pu wɛ̃ndadeenↄnɛzi?

À kɛ̀ dia è wɛ̃̀ndi kpá gbɛ̃ kɛ̀ aↄ̃ pↄↄ siaanↄa?

21 Aↄ̃ wɛ́ɛ ègↄ̃ dↄ gaazi aↄ̃è ero,

aↄ̃è kpáɛ kɛzi dɛ auziki kɛ̀ utɛnala.

22 Tó aↄ̃ gà wà ń vĩi, aↄ̃è pↄnnaa kɛ,

aↄ̃ nↄ̀sɛ è kɛ nna.

23 Luda ń zia yã ùtɛńnɛ,

à kara lìgańzi kpa sãnda píngia.

24 Wesakakↄ̃a à bo bé à gↄ̃̀ ma pↄ́blee ũ,

ma m̀bona è yãaro.

25 Yã kɛ̀ ma vĩa kɛ̀nɛ pì bé à ma le,

yã kɛ̀ ma kã gìzi pì bé à sùma.

26 Má ĩampana vĩro, ma làakari kpaɛnaro.

Má kámmabona vĩro, ma nawɛ̃akɛna è yãaro.

4

Ɛlifaza yãsina Ayubala

1 Ben Temana gbɛ̃ Ɛlifaza yã sìàla à bè:

2 Asa tó gbɛ̃ yã ònnɛ, nɛ́ pↄ fɛ̃roo?

Zaakɛ mɛ́ fↄ̃ màgↄ̃ yĩtɛnaro.

3 Ǹ dↄn lán n lɛ́ dà gbɛ̃nↄa pari nà,

n gbɛ̃ kɛ̀ aↄ̃ gbãaa yã̀anↄ gbà swɛ̃̀.

4 N yã gbɛ̃ kɛ̀ aↄ̃ↄe fuunↄ sɛ̀ lezĩ,

n gbɛ̃ kɛ̀ aↄ̃ↄ busananↄ gbà gbãaa.

5 Kɛ̀ yã n le sa, ben nɛ́ɛ fuu,

kɛ̀ à sùmma, ben n bídi kɛ̀.

6 N vĩakɛna Ludanɛ e n làakari kpáɛroo?

N kuuna taari sai è tó ǹgↄ̃ tãmaa vĩroo?

7 Ǹ laasuu lɛ́ ǹ gwa!

Kisia taarisaidee lè ziki ai à gàↄ́?

Mán wà gbɛ̃ maaanↄ kàatɛn zikii?

8 Gbɛ̃ kɛ̀ yã zaa bú wì à yãkete tↄ̃̀a,

má è beee bé è bↄɛnɛ.

9 Luda lɛ́’ĩa bé è à kaatɛ,

à pↄ́ bↄna a yĩn bé è à dúgu zↄ̃.

10 À pũtãna kↄ̃n kòto gbãaao lán músu bà è yãa,

Luda è à swaa woronɛ.

11 È ga lán músu kɛ̀ nↄ̀bↄ wɛ̀tɛ à kòrazi bà,

à nɛ́nↄ é gbasa wà fãakↄ̃a.

12 Ma yã kpãi mà ĩala,

yã pì asii gɛ̃̀ ma swãn.

13 Gurↄↄ kɛ̀ mɛ́ɛ nana bɛ̃̀ɛ oo gwãavĩ,

gurↄↄ kɛ̀ gbɛ̃nↄ ii ò wà kà zã̀,

14 vĩa ma kũ mɛ́ɛ lugalugaa,

ma mɛ̀ píngi e lugaa.

15 Ĩa ke borii ma pa ma uua,

ma mɛ̀kãsɛsɛ fɛ̀ɛ à zɛ̀.

16 Kɛ̀ à zɛ̀, mɛ́ɛ à taka dↄ̃ro,

pↄ́ pì kú ma aɛ,

ben ma à kòto kpãi mà à bè,

17 gbɛ̃ntee é fↄ̃ àgↄ̃ dɛ yãnnadee ũ Ludanɛↄ́?

Gbɛ̃ é fↄ̃ àgↄ̃ zɛ̃na a Kɛ̀ri aɛↄ́?

18 Zaakɛ Luda è a malaikanↄ náanɛ kɛro,

bensↄ̃ è a zↄ̀bleri pìnↄ taari e,

19 wamↄwa kɛ̀ wa mɛ̀ dɛ lán gũ̀ kpɛ́ bà,

wa kasana dɛ bùsu kori ũ

bensↄ̃ wè wa dúgu zↄ̃ lán dã̀mboo bà,

weé wa pↄ́ o dↄↄ́?

20 Zaa kↄngↄ ai uusiɛ gbɛ̃nↄ è gaga,

aↄ̃è kaatɛ ai gurↄ píngi,

wè ń tàasi kɛro.

21 Luda è ń kuta lí gborońnɛ,

ben aↄ̃è ga ↄ̃ndↄ̃kũsai.

5

1 Ǹ lɛ́ zú sa ǹ ma, tó gbɛ̃ke é wenla.

Malaika kpareen nɛ́ aɛ dↄa?

2 Íbɛtɛkpana è yↄ̃nkↄↄ dɛ,

nↄ̀sɛgↄ̃aanↄ è mìsaidee kaatɛ.

3 Má è yↄ̃nkↄↄ kãsãa pɛ̀ɛ,

ben kãsãa pì yↄ̀ kãndo.

4 À nɛ́nↄↄ zã̀ kↄ̃n aafia’ekiio,

wè ń yã máɛmaɛńnɛ yãkpaɛkɛkiia,

gbɛ̃ke è zɛ ń kpɛɛro.

5 Nↄadɛrinↄ è à bura pↄ́nↄ ble,

baa pↄ́ kɛ̀ à lɛ̀ lìgazinↄ,

ímidɛrinↄ è luga à auzikizi.

6 Kisia è fɛɛ bùsunlo,

nawɛ̃a è bↄɛ tↄↄtɛro.

7 Lán tɛ́pũtãna gana musu seka vĩro nà,

lɛn gbɛ̃ kɛ̀ wà ì píngi è nawɛ̃a e lɛ.

8 Tó mámbee sↄ̃, Ludan mɛ́ gbeka,

mɛ́ ma yã kpáɛ à aɛzĩ.

9 È yã bíta kɛ kɛ̀ weé fↄ̃ wà à gbá dↄ̃ro,

weé fↄ̃ wà à yãbↄnsaɛkɛnanↄ lɛ́ dↄ̃ro.

10 È tó lou ma tↄↄtɛa,

è tó à í dagula sɛ̃̀tɛ.

11 È gbɛ̃ busananↄ sɛ́ lezĩ,

è sósobikɛrinↄ gba pↄnnaa.

12 È yã kɛ̀ mↄnafikideenↄↄ e pɛɛa gboro,

lɛ ń ↄzĩi tóngↄ̃ aubarika vĩro yãnzi.

13 È ↄ̃ndↄ̃rinↄ kũ ń wɛ́ɛzɛ̃ɛ guu,

è tó yãlɛkpɛɛ’orinↄ yãgↄ̃gↄ̃na kɛ pã.

14 Guu è sia kũḿma fãantɛ̃,

aↄ̃è ↄ máɛmaɛ fãantɛ̃ lán gwãavĩ bà.

15 È takaasideenↄ bↄ gaa lɛ́zĩ,

è pↄ́saideenↄ bↄ gbãamↄnnɛrinↄ ↄzĩ.

16 Beee yãnzi gbãasaideenↄↄ tãmaa vĩ,

yãzɛdesaideenↄ è yĩtɛ kyↄ̃.

17 Aubarikadeen gbɛ̃ kɛ̀ Luda è à tòto kɛɛ ũ.

Tó Gbãapingidee e n swã gagaa, ǹton yãbuu tãro.

18 Zaakɛ è gbɛ̃ kɛ̃nna ben è à bↄ̀ gwa,

è gbɛ̃ wíwi ben è à kɛ̃kↄ̃a.

19 Eé n bↄ yãn gɛ̃̀n swɛɛdo,

baa tó à kà gɛ̃̀n swɛɛplaa, kisia é n lero.

20 Eé n sí gaaa dekaagurↄ,

eé n bↄ fɛ̃ɛdaa lɛ́zĩ zĩ̀lan.

21 Dii é n bↄ gbɛ̃yakarinↄ ↄzĩ,

tó mↄ́nzi mↄ̀, vĩa é n kũro.

22 Nɛ́ mↄ́nzi kↄ̃n nↄaao yáa dↄ,

nɛ́ vĩa kɛ nↄ̀bↄ pãsĩnↄnɛro.

23 Zaakɛ nɛ́gↄ̃ kuu aafia kↄ̃n gbɛ̀nↄ,

nɛ́gↄ̃ nna kↄ̃n nↄ̀bↄsɛ̃tɛnↄ,

24 nɛ́gↄ̃ dↄ̃ kɛ̀ n ua égↄ̃ nna,

tó n gaa n kpàsan, pↄ́ke é kɛ̃sãro.

25 Nɛ́gↄ̃ dↄ̃ kɛ̀ n nɛ́nↄ é kɛ pari,

n boriinↄ é dagula lán sɛ̃̀ bà.

26 Nɛ́ zi kũ kótokoto ǹ gbasa ǹ ga

lán ése kɛ̀ mà wà kɛ̃̀ à gurↄↄa bà.

27 Kɛ̀ wa yã pì asii gbèka, lɛn à dɛ lɛ.

Ǹ yã pì sí nɛ́gↄ̃ dↄ̃ kɛ̀ n zĩnda yãmɛ.

14

Ayuba yã’ona Ludanɛ

1 Gbɛ̃ntee è bↄ nↄgbɛ̃ kiiamɛ,

à wɛ̃̀ndi kusu, ègↄ̃ kuu yãkete sairo.

2 È pia lán lávu bà è kori kũ,

è gɛ̃tɛ lán ↄra bà è gì kɛro.

3 Gbɛ̃ beee takan nɛ́ wɛ́ɛ dↄnɛ

ǹ yãkpaɛ kɛoↄ́?

4 Pↄ́ gbãsĩ é fↄ̃ à pↄ́ gbãsĩsai iↄ́?

Eé sí kɛro.

5 N gbɛ̃ntee gurↄↄ dìɛnɛ,

à mↄ lɛ́ kú n ↄzĩ,

n à wɛ̃̀ lɛ́ dànɛ, eé fↄ̃ à vĩàlaro.

6 Ǹ wɛ́ɛ goa ǹ à tó gwe

ai à gurↄ lɛ́ papa lán ayazĩkɛri bà.

7 Lí ègↄ̃ tãmaa vĩmɛ,

zaakɛ tó wà zↄ̃̀, è ɛara à pìto pá,

bensↄ̃ à pìto dufu pì è furo.

8 Baa tó à kãsãa zi kũ̀ tↄↄtɛ guu,

bensↄ̃ à kusu gà bùsun,

9 tó à í gũu mà, eé pìto pá,

eé gã̀ bↄ lán lí kɛ̀ wà pɛ̀ bà.

10 Tó gbɛ̃ gà sↄ̃, ègↄ̃ daɛna sↄ̀rↄrↄ,

è tá ègↄ̃ kuu dↄro.

11 Lán sɛ̀bɛ’i è lago nà,

bensↄ̃ swa’i è baba à yãa,

12 lɛn gbɛ̃ntee è daɛ lɛ è fɛɛ dↄro,

ai ludambɛɛ gá gɛ̃tɛo, eé vuro,

eé vu kↄ̃n ii pìoro.

13 Tó nɛ́ ma utɛ gɛ̀wãan

ǹ ↄ kúma ai n pↄↄ wèrema dé!

Tó nɛ́ gurↄ lɛ́ diɛmɛ gwe

gbasa ǹ dↄ ma yãn dé!

14 Tó gbɛ̃ gà, eé ɛara àgↄ̃ kuuↄ́?

Tó lɛmɛ, mɛ́gↄ̃ wɛ́ɛ dↄↄ ma vunazi

ma ↄsikana guu gurↄ píngi.

15 Nɛ́ lɛ́ zumazi mɛ́ wenla,

nɛ́ mamↄma kɛ̀ má dɛ n ↄzĩi ũu bɛgɛɛ kɛ.

16 Gurↄↄ beeea n wɛ́ɛ égↄ̃ tɛ́ ma yãkɛnanↄzi,

mↄde nɛ́ ma durun yã da dↄro.

17 Nɛ́ ma taarinↄ ká bↄ̀kↄn ǹ yi ǹ diɛ,

nɛ́ lá kú ma zaakɛna pìnↄla.

18 Lán kpiii è gboro à fãakↄ̃a nà,

bensↄ̃ sĩ̀sĩ musu gbɛ̀ gbɛ̃̀ntɛ̃ è sↄ̃ki kpá,

19 lán swa’i è gbɛ̀ lↄ́lↄ nà,

bensↄ̃ í è bùsu sɛ́ɛ à táo,

lɛn nɛɛ̀ gbɛ̃ntee tãmaa nɛnɛ lɛ.

20 Nɛɛ̀ gbãaa mↄ́nɛ à tá, è su dↄro,

nɛɛ̀ tó à uu liɛ à anduna tó.

21 Tó à nɛ́nↄ gↄ̃̀ gbɛ̃ bɛ̀ɛdeenↄ ũ, eé dↄ̃ro,

tó aↄ̃ kɛ̀ gbɛ̃ fétenↄ ũmɛ sↄ̃, eé ero.

22 Wãwãan eégↄ̃ maa ado,

à zĩnda pↄsiaan ègↄ̃ kɛɛ.

19

Ayuba wena a gbɛ̃nnanↄla

1 Ben Ayuba wè a gbɛ̃nnanↄla à bè:

2 Ai bↄrɛn égↄ̃ ĩa daama,

àgↄ̃ ma nↄ̀sɛ yakaamɛ kↄ̃n yãzↄ̃zↄ̃ↄo?

3 A ma sↄ̃sↄ̃ à kɛ̀ gɛ̃̀n kuri sa,

ée ma faboo, wí è a kũro.

4 Tó ma sãsãmɛ yãpura,

ma taari dɛ ma zĩnda yã ũmɛ.

5 Tó a gi ée a zĩnda sɛɛ lezĩ dɛmala,

bensↄ̃ ée ma taari ee yã kɛ̀ ma lee musu,

6 àgↄ̃ dↄ̃ kɛ̀ Luda bé à yã kɛ̀ kɛ̀mɛ kpɛɛgãnda,

à takutɛɛ kpàkpamɛ à ma kũ.

7 Mɛɛ̀ faaba wii lɛ́, gbɛ̃ke è wemalaro,

mɛɛ̀ mìsina ↄ́ↄ dↄ, yãzɛdee kuuro.

8 Luda zɛ́ zↄ̃̀mɛ, gɛ̃kii kuuro,

à gusiaa dà ma zɛ́la.

9 À ma kpɛ bↄ̀,

à ma fùra gò.

10 È ma wíwi kpɛ píngia ai ma yãa,

è ma tãmaa nɛ lán wè lí nɛ nà.

11 È a pↄfɛ̃ bↄbↄma,

è ma diɛ a ibɛɛ ũ.

12 À zĩ̀kpɛɛnↄ è fɛɛmazi lɛdo,

aↄ̃è ma kagura kɛ,

aↄ̃è bùra káɛ wà liga ma kpɛ́zi.

13 À tò ma gbɛ̃nↄ è kakↄ̃amao dↄro,

gbɛ̃ kɛ̀ aↄ̃ↄ ma dↄ̃ↄnↄ lɛ̀ zↄ̃̀ wà tàtamalɛ.

14 Ma danɛnↄ pã kpàmazi,

ma gbɛ̃nnanↄ sã̀ ma yãn.

15 Ma gↄ̃ nibↄ ũ ma bɛ zĩkɛrinↄnɛ,

ma gↄ̃ńnɛ lán bori zĩ̀tↄ bà.

16 Tó ma a bɛgwari sìsi, è wemala dↄro,

baa tó ma agbaa kpànɛ kↄ̃n ma zĩnda lɛ́o.

17 Ma lɛ́’ĩa è kɛ ma naↄ̃nɛ lɛ́fↄna ũmɛ,

ma vĩ̀inↄ kↄ̃n ma dãaronↄ yemazi dↄro.

18 Baa nɛ́ ketenↄ è kya kámagu,

tó ma tɛna, aↄ̃ègↄ̃ ma faboomɛ.

19 Ma kpàasinↄↄ ye ma yãziro,

ma gbɛ̃ yenzideenↄ bↄ̀ ma kpɛɛ.

20 Ma mɛ̀ yitoo kũ̀,

à gↄ̃̀ féte kɛ̀ mɛ́ ga.

21 À ma wɛ̃nda gwa ma gbɛ̃nnanↄ,

à ma wɛ̃nda gwa, zaakɛ Luda ↄ tↄ̃̀mamɛ.

22 À kɛ̀ dia eè wɛ́ɛ dↄmɛ lán Luda è wɛ́ɛ dↄmɛ nà?

Ma nↄ̀bↄ sona e mↄ́awa lɛroo?

23 Lɛ wà ma yãnↄ kɛ̃̀

wà kà lán.

24 Lɛ wà kɛ̃̀ gbɛ̀a kↄ̃n gão,

wà beoma kpàɛn àgↄ̃ kuu ai gurↄ píngi.

25 Zaakɛ má dↄ̃ kɛ̀ ma Zɛnyodee kuu,

eé fɛɛ à zɛ ma sèedadee ũ zãazãa.

26 Tó ma mɛ̀baa kɛ̀kii kàatɛ,

mɛ́ wɛ́ɛ si Ludalɛ mɛ̀ sai.

27 Mɛ́ wɛ́ɛ siàlɛ ma zĩnda,

eé kɛmɛ gbɛ̃ zĩ̀tↄ ũro.

Yã pì ma kũna gbãa ma swɛ̃̀ guu.

28 À kɛ̀ dia a wɛ́ɛ dↄ̀mɛ,

a bè mámbe ma a zĩnda lèo?

29 À vĩa kɛ Luda fɛ̃ɛdaanɛ,

zaakɛ eé pↄfɛ̃ bↄbↄo zaakɛrinↄa,

lɛ àgↄ̃ dↄ̃ kɛ̀ yãkpaɛ e a dãa.

31

Ayuba zɛna kↄ̃n a taarisaikɛɛo

1 Ma la dà kɛ̀ ma wɛ́ɛ égↄ̃ kú nↄkparɛaro.

2 Bↄ́ bé eé gↄ̃ gbɛ̃ntee baka ũ Luda kiia zaa musuu?

Bↄ́ túbin eé e Gbãapingide kiia zaa ludambɛɛ?

3 Gbɛ̃ zaaanↄn kisia è ń leroo?

Zaakɛrinↄn mↄ́nzi è gɛ̃ńziroo?

4 À dɛ Ludaa e ma yãkɛnanↄ ee

à ma kɛ̀sɛsɛna lɛ́ dↄ̃roo?

5 Mɛɛ̀gↄ̃ táa oo kↄ̃n mↄnafikion yↄ́?

Mɛɛ̀ wã mà gbɛ̃ sãsãn yↄ́?

6 Luda ma yↄ̃ a zɛ́a à gwa,

eé dↄ̃ kɛ̀ má taari vĩro.

7 Tó ma pã zɛ́nɛ,

bensↄ̃ pↄ́ kɛ̀ ma wɛ́ɛ ènↄ bé èe ma swɛ̃̀ blee,

ke tó ma ↄↄ kú yã zaa ke guu,

8 ɛ̃ndɛ̃ mà pↄ́ tↄ̃ gbɛ̃ pãndenↄ ble,

wà pↄ́ kɛ̀ má bànↄ biɛbiɛ.

9 Tó gbɛ̃ke nↄↄ nii gɛ̃̀ ma swɛ̃̀n,

tó ma naguzi ma gbɛ̃daaa nↄↄ yãnzi,

10 ɛ̃ndɛ̃ gbɛ̃ pãnde gbá di ma naↄ̃a,

àgↄ̃ kĩi kɛɛ danↄnɛ.

11 Zaakɛ tó ma yã pì kɛ̀, dà zaaamɛ,

durun kɛ̀ à kà wà à yã gↄ̃gↄ̃mɛ.

12 Yã pì nɛ́ tɛ́ pↄ́kaatɛrimɛ,

kɛ̀ dɛ à dↄ ma bura pↄ́nↄa à tɛ́ kũ kororo.

13 Tó ma gↄ̃gbɛ̃ ke nↄgbɛ̃ zĩkɛri yã vĩmao,

tó mɛ́ɛ gↄ̃gↄ̃ a zɛ́aro,

14 mɛ́ kɛ diamɛ, tó Luda fɛ̀ɛmazii?

Tó à mↄ̀mazi, mɛ́ benɛ diamɛ?

15 Luda kɛ̀ à ma í kàsa nɛ́’isↄn bé à adee í kàsa seroo?

Luda mɛ̀n doo pì bé à wa baade kɛ̀ à da gbɛɛɛnloo?

16 Tó ma takaasidee tɛ̃̀ pↄ́ kɛ̀ èe à nii dɛɛ,

tó ma gi gyaanↄↄ wɛ̃nda bozi,

17 tó ma pↄ́ blè,

ma tonɛ kɛ̀ gwàri vĩroo tɛ̃̀ sↄ̃, tↄ̀!

18 Lɛnlo! Zaa ma gↄ̃kparɛkɛgurↄ

tonɛnↄ den ma ũ.

Zaa lán ma bↄ ma da nɛ́’isↄn nà

gyaanↄnↄ dↄnlɛrin ma ũ.

19 Tó ma gbɛ̃ke è kɛ̀ ĩa e à dɛɛ,

ke tó ma takaasidee è kɛ̀ à bisa vĩ à kúalaro,

20 tó èe ma sáabu kpá

kɛ̀ ma a sãkã bisa kùàla à mɛ̀ kɛ̀ lↄ́gↄlↄgↄro,

21 tó ma gbãaa mↄ̀ tonɛnɛ,

kɛ̀ má dↄ̃ kɛ̀ weé zɛmao yãkpaɛkɛnan yãnzi,

22 ma gã̀ bↄkũn,

ma gã̀sã wó a pɛ́kiia.

23 Má Luda wɛ́ɛtãmmana vĩa vĩ,

à bítakɛ yãnzi mɛ́ fↄ̃ mà yã beee taka kɛro.

24 Tó vuran ma gbãaa èa,

tó ma bè vura atɛ̃ɛn má náanɛkɛna,

25 tó ma auziki bítan ma pↄↄ dↄa,

ↄↄdaa kɛ̀ à gɛ̃̀ ma ↄzĩ pì,

26 tó ↄfãntɛ̃ tɛ́kɛnan má tɛ́zi,

ke mↄvura táa’ona kↄ̃n à maakɛɛo,

27 ben aↄ̃ yã e ma swɛ̃̀ blee busɛbusɛ,

ai ma lɛ́ pɛ̀ ma ↄↄa ma ì kpàoḿma,

28 beee nɛ́ durun kɛ̀ à kà wà à yã gↄ̃gↄ̃mɛ,

mↄnafikikɛna Luda Musudenɛn gwe.

29 Mɛ́ɛ pↄnnaa kɛ ma zanguri mↄ́nzi’ena yã musuro,

mɛ́ɛ à yáa dↄ kɛ̀ yã à lè yãnziro.

30 Mɛ́ɛ we ma durun kɛ̀ ma à kàro.

31 Dé bé à pìtama kɛ̀ èe pↄ́ ble à kã̀roo?

Ma bɛdeenↄn ma sèedadeenↄ ũ.

32 Ma bɛ zɛ́ ègↄ̃ wɛ̃na nibↄnↄnɛ,

mɛɛ̀ we gbɛ̃ kɛ̀ èe gɛ̃tɛɛ ì gãalɛro.

33 Ma a taarinↄ ùtɛ gbɛ̃nↄnɛↄ́?

Ma lá kù ma durunnↄan yↄ́?

34 Parii vĩa ma kũ ai ma fua mà yã oↄ́?

Kɛ̀ weé kya kámagu yãnzin ma gi bↄ kpɛ́nziↄ́?

35 O’o! Dé bé eé ma yã kɛ̀ mamaa?

Ma zɛo. Gbãapingide wemala sa.

Luda kɛ̀ yã vĩmao pì kɛ̃ takadan.

36 Mɛ́ takada pì sɛ́ mà da ma gã̀n,

mɛ́ kú fùra ũ,

37 mɛ́ gá mà yã kɛ̀ má kɛ̀nↄ tↄ̃kɛ̃nɛ píngi,

mɛ́ gázi lán wɛ̃ɛnɛ bà.

38 Tó ma buraa e giimazi,

bensↄ̃ à dↄ̀rↄnↄↄ e wii lɛɛma,

39 tó ma bura pↄ́ blè bensↄ̃ mɛ́ɛ tↄↄtɛ pì fĩa boro,

ke tó ma gbɛ̃ kɛ̀ aↄ̃ↄ vĩ yãanↄ dɛ̀dɛ,

40 ɛ̃ndɛ̃ lɛ̀kara bↄɛ gbado gɛ̃ɛ ũ,

pampaa sↄ̃ bↄɛ ése gbɛ̀n.

Ayuba yã lɛ́n gwe.

38

Dii a kíkɛɛ ↄdↄana Ayubanɛ

1 Ben Dii yã sì Ayubala zàga’ĩa guu à bè:

2 Dé bé èe faasaiyã kaa ma ↄ̃ndↄ̃ↄlaa?

3 Ǹ fɛɛ ǹ zɛ lán nɛ́gↄ̃gbɛ̃ bà,

mɛ́ n la yãzi, nɛ́ wemala.

4 Kɛ̀ ma anduna kàɛ, ń kú mámɛ?

Tó ń dↄ̃na vĩ, ǹ omɛ.

5 Dé bé à à tↄↄtɛ lɛ́zɛkiinↄ lɛ̀?

Dé bé à bà yↄ̃̀a à gwà? À dɛ ń dↄ̃ↄ?

6 Bↄ́ bé à tↄↄtɛ kũna?

Dé bé à à ɛ̃ɛ dàɛ

7 gurↄↄ kɛ̀ gudↄna sↄsↄnɛnↄↄ e guda kɛɛ,

Luda malaikanↄ pↄnna wiii dↄ ń píngii?

8 Kɛ̀ ísiaa guu fↄ̃̀ à bↄ̀,

dé bé à zɛ́ tàtaàlɛɛ?

9 Ma ludambɛ luguu dànɛ pↄ́kãsãa ũ,

ma gusiaa yìnɛ bisa ũ.

10 Ma à lɛ́zɛkii dànɛ,

ma zɛ́nↄ tàtaàlɛ ma gbãnganↄ dàdan.

11 Ma bènɛ: Nɛ́gae ká kɛ̀ ǹton vĩàlaro,

n ísↄ̃kana gbãaanↄ é zɛ kɛ̀.

12 Zaa lán wà n i nà n yã dìɛ kↄngↄnɛↄ́?

N bↄkii ↄ̀dↄa gudↄnanɛ zikiↄ́?

13 Gudↄna è anduna kũ a lɛ́a

lɛ à gbãkɛ lán bisa bà à zaakɛrinↄ kwɛ́ɛ.

14 È anduna liɛ kodekode lán kwã kpɛɛ bà,

kpiiinↄ è bↄ gupuraaa lán uta yiyikↄ̃ana bà.

15 È gí zaakɛrinↄnɛ aↄ̃ ń gusia yã kɛ,

è ń ↄ sɛna musu ɛ́’ɛ.

16 N gaa ai zaa ísia íbↄkiinↄaↄ́?

N táa ò í lↄ̀ pì gãnulɛa zikiↄ́?

17 Wà gaa kpɛɛlɛ gbànↄ ↄ̀dↄannɛↄ́?

N gɛ̀wãa gãnulɛnↄ èↄ́?

18 N anduna yàasa lɛ́ tàasi kɛ̀ↄ́?

Tó ń yã beeenↄ dↄ̃ píngi, ǹ omɛ.

19 Gupuraa bɛ zɛ́n máa?

Ń gusiakukii dↄ̃ↄ́?

20 Nɛ́ fↄ̃ ǹ gáńyo ń bùsun-ↄ́?

Ń ń bɛ zɛ́ dↄ̃roo?

21 Ń dↄ̃ sɛra, à dɛ wà n i gurↄↄ beeea!

À dɛ n wɛ̃̀ lɛ́ vĩroo?

22 N gɛ̃ làasi kɛ̀ ma gu yĩi kàɛn-ↄ́?

N ma lougbɛ dↄ̃̀ èↄ́?

23 Mɛɛ̀ utɛ ai nawɛ̃akɛgurↄↄa,

mɛɛ̀ gbarɛ zĩ̀kagurↄↄ zĩ.

24 Gupuraa è bↄ mámɛ à dagulaa?

Ɔfãntɛ̃bↄɛ kpa ĩa è bↄ à da tↄↄtɛla diamɛ?

25 Dé bé è zɛ́ bↄ lou bítanɛ?

Dé bé è guu para lapatananɛ?

26 È mↄdↄ pisi tↄↄtɛ kɛ̀ gbɛ̃kee kúnlooa,

baa gbáa kɛ̀ gbɛ̃ntee kúnloo.

27 È bɛzia kↄ̃n taagaao yĩi kũ,

è tó sɛ̃̀ bↄɛ gwe.

28 Lou de vĩↄ́?

Dé bé à kpíi ì?

29 Dé nɛ́’isↄn lougbɛ è bↄn?

Dé bé è sukaa i gbasa à kpáa?

30 Dé bé è tó í li à kɛ gbɛ̀ ũ

è tó ísia musu kɛ kpàkpaakpa?

31 Nɛ́ fↄ̃ ǹ sↄsↄnɛ mɛ̀n swɛɛplaaanↄ yi ǹ kakↄ̃aↄ́?

Nɛ́ fↄ̃ ǹ sↄsↄnɛ flɛ̃ngonↄ fãakↄ̃aↄ́?

32 Nɛ́ fↄ̃ ǹ mↄgaakiblee bↄ a gurↄↄaↄ́?

Nɛ́ fↄ̃ ǹ guu ↄdↄa sↄsↄnɛ ko nɛ́dande kↄ̃n a nɛ́nↄnɛↄ́?

33 Ń musu pↄ́nↄ doka dↄ̃ↄ́?

Nɛ́ fↄ̃ ǹ ń kpá kpatan tↄↄtɛlaↄ́?

34 Nɛ́ fↄ̃ ǹ lɛ́ zu louzi lɛ à sisi

à í bↄ à n yakuↄ́?

35 Nɛ́ fↄ̃ ǹ loupinanↄ gbarɛ aↄ̃ da zɛ́n yↄ́?

Aↄ̃è mↄ́ wà bennɛ wáɛ kɛ̀ↄ́?

36 Dé bé à ↄ̃ndↄ̃ↄ dà ludambɛ luguunↄnɛ à lou maa?

Dé bé à dↄ̃na kpà sukaaa à kpáa?

37 Dé ↄ̃ndↄ̃ↄ bé à kà à ludambɛ luguunↄ naroo?

Dé bé eé fↄ̃ à musu orozãnↄ kpákaziaa?

38 Tó à í bↄ̀ɛ, bùsu kori è gↄ̃ bↄtↄnga ũ,

làkpakↄ̃ↄnↄ è nanakↄ̃a.

39 Ḿbe nɛɛ̀ tofe ká músudaanɛ,

tó èe nↄ̀bↄ dãdãa dàko guuↄ́?

Ḿbe nɛɛ̀ pↄ́blee kpá à nɛ́nↄa aↄ̃ kã

gurↄↄ kɛ̀ aↄ̃ↄ kú ń tòn-ↄ́?

41 Tó gbáa kãnkãna nɛ́nↄↄ e ligaligaa guuzi,

aↄ̃ↄe lɛ́ zuu Ludazi kɛ̀ pↄ́blee kɛ̃̀sãḿma yãnzi,

dé bé è pↄ́blee kpáḿmaa?

39

1 Ń zↄ̃ nɛ́’igurↄↄ dↄ̃ↄ́?

N gãsi è gurↄↄ kɛ̀ èe nɛ́ iiↄ́?

2 Nɛɛ̀ ń nↄ̀ mↄↄ dↄdↄↄ́?

Nɛɛ̀ ń nɛ́’igurↄↄ dↄ̃ↄ́?

3 Aↄ̃è kúɛ wà nɛ́ imɛ,

ben aↄ̃ nɛ́’iwãwãa è kpáɛ.

4 Aↄ̃ nɛ́nↄ è gbãa kũ sɛ̃̀n aↄ̃è pɛ́ɛ,

aↄ̃è gɛ̃ zɛ́la aↄ̃è su ń danↄa dↄro.

5 Dé bé à tò zaakisɛ̃tɛ gↄ̃̀ a zĩndanɛ?

Dé bé à à pòro à à gbàrɛɛ?

6 Ma sɛ̃̀tɛ dìɛnɛ à bɛɛ ũmɛ,

ma tↄↄtɛ wisidee kɛ̀nɛ à kúkii ũ.

7 È pã kpá wɛ́tɛ kĩizi,

è a kpàkɛri zↄka maro.

8 Ègↄ̃ tɛ́ sĩ̀sĩnↄa àgↄ̃ sɛ̃̀ wɛtɛɛ,

ègↄ̃ kpáɛ kɛɛ pↄ́ ísinↄzi píngi.

9 Zùsɛ̃tɛ é we à zĩi kɛnnɛↄ́?

Eé we à i n zùnↄ karan yↄ́?

10 Nɛ́ bà dↄa lɛ à bú wínnɛↄ́?

Nɛ́ gbóngo danɛ lɛ à kpasee kɛ̃nnɛↄ́?

11 Nɛ́ náanɛ dↄa à gbãa bíta yãnzii?

Nɛ́ n zĩi tónɛↄ́?

12 Nɛ́ à náanɛ kɛ à n pↄ́wɛɛ sɛ́sɛ

à suonnɛ pↄ́wɛɛgbɛ̃kiiaↄ́?

13 Taataa è a dɛ̀bɛkãnↄ poro kↄ̃n pↄnnaao,

mↄde eé sí lɛ́kↄ̃zi kↄ̃n tokũ dɛ̀bɛkãoro.

14 È nɛ́gbere da tↄↄtɛ,

è tó bùsu’ãatɛ̃ nɛ́gbere pìnↄ wã à pipi.

15 À sã̀n kɛ̀ weé gà wà kɛ̀sɛ pɛ́ɛa à wíwi,

kesↄ̃ nↄ̀bↄsɛ̃tɛnↄ é táa oa.

16 Ègↄ̃ pãsĩ kↄ̃n a nɛ́nↄ,

nɛ́gↄ̃ dↄ̃ se à zĩnda nɛ́nↄnlo,

zĩ pã kɛna è kɛnɛ yãke ũro.

17 Zaakɛ mɛ́ɛ à gba ↄ̃ndↄ̃ↄro,

mɛ́ɛ à baka da faadeenↄ tɛ́ro.

18 Mↄde tó à fɛ̀ɛ à bↄ̀ kↄ̃n bào,

è gɛ̃ sↄ̃la à à dìri yáa dↄ.

19 Ḿbe nɛɛ̀ tó sↄ̃ gↄ̃ gbãaa vĩↄ́?

Ḿbe n sɛ̀sɛkã pɛ̀pɛnɛ à waaaↄ́?

20 Ḿbe nɛɛ̀ tó àgↄ̃ vĩvĩi lán kwaa bàↄ́?

À pↄ́ bↄna à yĩn kĩi gbãaa è tó vĩa ń kũ.

21 È a gbá gáɛgaɛ guzurɛn,

è pↄnnaa kɛ a gbãaa yãnzi,

ben è gá da zĩ̀kpɛɛnↄlɛ.

22 È pↄ́ kɛ̀ wè vĩa kɛnɛ yáa dↄ,

swɛ̃̀ è kɛ̃nlo, è bↄru kpɛɛ fɛ̃ɛdaanɛro.

23 Kà ègↄ̃ kĩi kɛɛ gbàran à musu,

sári lɛ̀ɛtɛgɛ kↄ̃n sári gésedeeo è pí.

24 Tó wà zĩ̀kuu pɛ̀, ègↄ̃ a zĩnda dakii dↄ̃ro,

ègↄ̃ tↄↄtɛ lɛ́lɛɛ ègↄ̃ vĩvĩi ègↄ̃ kɛɛ kɛ̀ɛkɛɛ.

25 Tó wà kuu pɛ̀,

è pↄ́ bↄ a yĩn à be, ɛ̃hɛ̃!

Ègↄ̃ zĩ̀ ĩa sɛ́sɛɛ zaa zã̀azã

kↄ̃n gbɛ̃nsinↄ wii gbãaao kↄ̃n kuukɛnao.

26 N ↄ̃ndↄ̃ↄ bé à tò blɛa è yàa pá,

à a dɛ̀bɛ poro à gá sↄↄmɛtɛ kpaↄ́?

27 Ḿbe ń dìɛ kúunɛ

àgae vĩa zãazãa à a sà da zaa musuↄ́?

28 Ègↄ̃ kú gbɛ̀ musu, gwen è in,

è zↄ̃ gbɛ̀ mìsↄ̃ntɛ̃a a aafia’ekii ũ.

29 Zaa gwen ègↄ̃ kpáɛ kɛɛ pↄ́bleezi,

è wɛ́ɛ pá pↄ́nↄa kãaa.

30 Arun à nɛ́nↄ pↄ́blee ũ,

guu kɛ̀ pↄ́ gɛ̀ kún, gwen ègↄ̃ kún.

40

Gbɛ̃ntee è fↄ̃ à Luda zaaa boro

1 Ben Dii ɛ̀ara à bè Ayubanɛ:

2 Mamↄma Gbãapingide,

nɛ́ ma taari e ǹ ma gba làakariↄ́?

Ludazaabori, ǹ yã wemala sa.

3 Ben Ayuba wèàla à bè:

4 Pↄ́ken ma ũro fá! Dian mɛ́ wenla nà?

Séde mà ↄ kú ma lɛ́a.

5 Ma yã ò gɛ̃̀n do, mɛ́ ɛara mà o dↄro,

má ò gɛ̃̀n plaa se, mɛ́ yã sínla dↄro.

6 Ben Dii ɛ̀ara à yã ò Ayubanɛ zàga’ĩa guu à bè:

7 Ǹ fɛɛ ǹ zɛ lán nɛ́gↄ̃gbɛ̃ bà,

mɛ́ n lala yãzi, nɛ́ wemala.

8 Nɛ́ lá kú ma yãkɛna a zɛ́alan yↄ́?

Ń yezi ǹ ma taari e lɛ n yã bↄ nnan yↄ́?

9 N gã̀sã gbãaa kà ma pↄ́ ũↄ́?

N kòto é fↄ̃ à guu nigã lán ma pↄ́ bàↄ́?

10 Ǹ bítakɛ kↄ̃n kíkɛɛo da pↄ́kãsã maaanↄ ũ,

ǹ gakui kↄ̃n bɛ̀ɛo da utadaa ũ.

11 Ǹ n pↄfɛ̃ bↄbↄḿma,

ǹ ĩadãrinↄ gwa kↄ̃n wɛ́ɛ zaaao ǹ wí daḿma.

12 Ǹ ĩadãrinↄ gwa kↄ̃n wɛ́ɛ zaaao ǹ ń pãɛ,

ǹ ń dúgu zↄ̃ guu kɛ̀ aↄ̃ↄ kún,

13 ǹ ń ká tú ń píngi,

ǹ ń yiyi ǹ ń ká gɛ̀wãan,

14 mɛ́ gbasa mà n sáabu kpá,

kɛ̀ n zĩ̀ blè kↄ̃n n gã̀sã gbãaao yãnzi.

Bↄrɛ yã

15 Ǹ bↄrɛ gwa,

kɛ̀ ma à kɛ̀ lán ma n kɛ nà.

È sɛ̃̀ ble lán zù bàmɛ.

16 À gbãaa kú à wógbaamɛ,

à yɛ̃̀ɛ kú à gbɛɛ báasiamɛ.

17 À vlãa porona lán sida lí bà,

à gbáda tĩi dɛ lán bàtãna bà.

18 À wánↄↄ gbãa lán mↄ̀gotɛ̃ bà,

à gbánↄↄ dɛ lán mↄ̀ gò bà.

19 À bíta bé à dɛ pↄ́ bɛ̃ɛ kɛ̀ má kɛ̀nↄla píngi,

à Kɛ̀ri ado bé eé à fↄ̃.

20 Sĩ̀sĩnↄ musun è pↄ́ blen,

gwen nↄ̀bↄsɛ̃tɛnↄ è kↄ̃kↄ̃ on ń píngi.

21 È daɛ lɛ̀’itɛ gbáru,

ègↄ̃ sↄtↄↄ vↄ̃n dã̀dã guu.

22 Lɛ̀’itɛ ↄra è daàla,

swagbaranↄ è ligazi.

23 Baa tó ísↄ̃ e vĩvĩi, è bídi kɛro,

tó Yoda ísↄ̃pɛɛna e à lɛ́ paa,

à làakari ègↄ̃ kpaɛnamɛ.

24 Weé fↄ̃ wà à wɛ́ɛ wíwi wà à kũↄ́?

Weé fↄ̃ wà ↄ̃ndↄ̃ↄ daɛzi wà à yĩ fↄ̃ↄ́?

41

Kùkuku

1 Nɛ́ fↄ̃ ǹ kùkuku kũ kↄ̃n daburuo

ǹ gáɛ ǹ bↄoↄ́?

Nɛ́ fↄ̃ ǹ bà dↄ à nɛ́nɛaↄ́?

2 Nɛ́ fↄ̃ ǹ bà ká à yĩn-ↄ́?

Nɛ́ fↄ̃ ǹ à lɛ́tãnka fↄ̃ kↄ̃n kúraoↄ́?

3 Eé agbaa kpákpannɛ ǹ a gbarɛↄ́?

Eé bennɛ ǹ sùu kɛↄ́?

4 Eé wennɛ ǹ a sɛ́ n zↄ̀ ũ

ai a wɛ̃̀ndi lɛ́n yↄ́?

5 Nɛ́ à dato lán wè bãa dato nàↄ́?

Nɛ́ bà dↄa ǹ kpá n nɛ́nↄgbɛ̃nↄaↄ́?

6 Sↄrↄkↄnↄ é kùkuku pì tↄkɛḿmaↄ́?

Aↄ̃é à líli latarinↄnɛↄ́?

7 Nɛ́ fↄ̃ ǹ à pápa kↄ̃n sakao ǹ à báa fↄ̃ↄ́?

Nɛ́ fↄ̃ ǹ à mì kɛ gyágya kↄ̃n sárioↄ́?

8 Ǹ wɛtɛ ǹ ↄ kɛa ǹ gwa!

Ɔsii pì yã é sãnguro,

nɛ́ si ǹ à taka kɛ dↄro.

9 Tó nɛ́ɛ daa nɛ́ à fↄ̃, nɛ́ɛ n zĩnda kɛkɛɛmɛ,

tó n wɛ́ɛ sìàlɛ, n mɛ̀ è ganzimɛ.

10 Zaakɛ gbɛ̃ke kùgbãaa e ká à à go a gbɛ̀nlo,

dé bé eé fↄ̃ à zɛ ma aɛ sↄ̃ↄ?

11 Dé fĩa bé à dↄma, kɛ̀ mɛ́ bonɛ?

Pↄ́ kɛ̀ kú anduna guu píngi nɛ́ ma pↄ́mɛ.

12 Mɛ́ gí kùkuku pì gbánↄ yã oziro

ke à gↄ̃sagbãakɛɛ ke à maakɛɛ.

13 Dé bé eé fↄ̃ à à tɛ̀ɛ gogoo?

Dé bé eé we à aizi kánɛ?

14 Dé bé eé we à à lɛ́ wɛ̃kↄ̃a?

À swaa kà à gbɛ̃ naasi kũ.

15 À tɛ̀ɛ dɛ lán sɛngbangonↄ bà à kpɛɛa,

à didikↄ̃ana foo sai dↄ̀rↄdↄrↄ.

16 À tɛ̀ɛ pìnↄ nana kↄ̃amɛ,

baa ĩa è gɛ̃kii ero.

17 Aↄ̃ pɛ́pɛkↄ̃rɛna gíngin,

aↄ̃é sí gokↄ̃aro.

18 Tó à yĩ sã̀, guu è pumɛ,

à wɛ́ɛ dɛ lán ↄfãntɛ̃ bↄɛna kↄngↄ bà.

19 Tɛ́nɛnɛ è bↄ à lɛ́n,

tɛ́pũtãna è bↄn dↄ.

20 Tɛ́sukpɛ ègↄ̃ bↄɛ à yĩn

lán í kɛ̀ wà dì tɛ́a èe pipii puusu bà.

21 À lɛ́’ĩa è tó sĩsĩi tɛ́ sɛ́,

tɛ́nɛnɛ è bↄ à lɛ́n.

22 À gbãaa kú à waaamɛ,

gbɛ̃ kɛ̀ bↄ̀a mɛ̀ è kɛ kpã̀m.

23 À báasi ègↄ̃ sↄ̃sↄ̃kↄ̃ana gíngin,

à naa gbãngbãn, è nigãro.

24 À kù gbãa lán gbɛ̀ bà,

lán wísilↄgbɛ daa bà.

25 Tó à fɛ̀ɛ, swɛ̃̀ è kɛ̃ gↄ̃sagbãaanↄn,

aↄ̃è kↄ̃ kɛ̃guu wà kora gákiizi.

26 Fɛ̃ɛdaa kɛ̀ wà à lɛ̀o píngi è bↄaro

ke sári ke kà ke saka.

27 È mↄ̀si gwa lán kàba bàmɛ,

mↄ̀gotɛ̃ ègↄ̃ dɛnɛ lán lí mùna bàmɛ.

28 È bàa lɛ́ kànɛro,

gbɛ̀mba gbɛ̀ ègↄ̃ dɛnɛ lán ése ũkã bàmɛ.

29 Ègↄ̃ gò gwaa lán sɛ̃̀ kori bàmɛ,

sári kĩi ègↄ̃ dɛnɛ yáadↄziyã ũmɛ.

30 À gbɛɛ tɛ̀ɛ dɛ lán takaso bà,

à gbɛ̀ ègↄ̃ tɛ́ bↄtↄngan

lán zùswaaro guwibↄ bà.

31 È í ya a lↄ̀n lán í kɛ̀ èe pipii oroon bà,

è ísiaa dɛ lán nↄ́sidɛna bà.

32 Í kutuwina ègↄ̃ tɛ́ à kpɛɛ,

ísiaa pì è ya à kpɛɛ púu.

33 À sáa kú anduna guuro,

ma pↄ́kɛnanↄ tɛ́ àmbe à vĩa vĩro.

34 È nↄ̀bↄ kɛ̀ aↄ̃è ń zĩnda diɛ bítanↄ da pↄ́ke ũro,

àmbe nↄ̀bↄ kɛ̀ aↄ̃ dìɛ wà kànↄ kína ũ.

42

Ayuba mìsiɛna Ludanɛ

1 Ben Ayuba bè Diinɛ:

2 Má dↄ̃ kɛ̀ nɛ́ fↄ̃ ǹ yã píngi kɛ,

gbɛ̃ke é fↄ̃ à kpá n pↄyezinanɛro.

3 N bè, dé bé èe kpaa ↄ̃ndↄ̃ↄnɛ dↄ̃saii?

Yãpuramɛ, ma yã kɛ̀ má à gbá dↄ̃roo ò,

yãbↄnsaɛ kɛ̀ dɛ ma dↄ̃nalaa.

4 N bè mà swã kpá, nɛ́ yã o,

nɛ́ yã lalama, mɛ́ wenla.

5 Ma n yã mà kↄ̃n swãomɛ yã,

tia sa ma wɛ́ɛ sìnlɛ.

6 Beee yãnzi ma kya kà ma zĩndan,

ma a nↄ̀sɛ lìɛ ma vɛ̃ɛ bùsutin tubura.

Dii ɛara à Ayuba kãsã pɛɛna

7 Dii yã beeenↄ ona gbɛra à yã ò Temana gbɛ̃ Ɛlifazanɛ à bè: Ma pↄ fɛ̃̀nzi kↄ̃n n gbɛ̃nna gↄ̃ↄn plaaanↄ, zaakɛ ée ma yã o a zɛ́a lán ma zↄ̀bleri Ayuba bàro. 8 À zùsware sɛ́ mɛ̀n swɛɛplaa kↄ̃n sãkaroo mɛ̀n swɛɛplaa, à gáo ma zↄ̀bleri Ayuba kiia à sa’opↄ kɛ̀ wè ká tɛ́n à tɛ́ kũ oo, ma zↄ̀bleri Ayuba é adua kɛare. Mɛ́ à aduakɛna sí mɛ́ kɛare a yↄ̃nkↄkɛnaaro. Ée ma yã o a zɛ́a lán ma zↄ̀bleri Ayuba bàro. 9 Ben Temana gbɛ̃ Ɛlifaza kↄ̃n Sua gbɛ̃ Bilidadao kↄ̃n Naamati gbɛ̃ Zofao gàa wà kɛ̀ lán Dii òńnɛ nà, ben Dii Ayuba aduakɛnnɛna sì.

10 Ayuba aduakɛna a gbɛ̃nnanↄnɛ gbɛra Dii tò à sù a gwena ziin. À ɛ̀ara à pↄ́ kɛ̀ à vĩ yãa kàaranɛ lɛo plaa. 11 À vĩ̀i kↄ̃n à dãaronↄ mↄ̀ à kiia ń píngi kↄ̃n à gbɛ̃ dↄ̃nanↄ ń píngi. Aↄ̃ pↄ́ blèo a bɛ aↄ̃ sósobi kɛ̀o, aↄ̃ à làakari kpàɛnɛ yã kɛ̀ Dii tò à à lè píngi yãnzi. Ben aↄ̃ baade à gbà kondogi ↄↄ kↄ̃n vura tãngao mɛ̀n doodo.

12 Dii aubarika dà Ayuban zãa dɛ káakupↄla. À sãanↄ vĩ bↄrↄ gɛ̃ro dosai, lakuminↄ bↄrↄ swɛɛdo, zùnↄ bↄrↄ plaa kↄ̃n zaakinↄ bↄrↄ do. 13 À nɛ́gↄ̃gbɛ̃nↄ ì gↄ̃ↄn swɛɛplaa kↄ̃n nɛ́nↄgbɛ̃nↄ mɛ̀n aagↄ̃ dↄ. 14 À nɛ́nↄgbɛ̃ káakudee tↄ́n Yemima, à plaade tↄ́n Kezia, à aagↄ̃de tↄ́n Kɛrɛnapuku. 15 Bùsu pì guu píngi nↄgbɛ̃ kee kuu à maaa kà Ayuba nɛ́nↄgbɛ̃ pìnↄ ũro. Aↄ̃ de ń túbi dìɛńnɛ kↄ̃n ń dãgↄ̃nↄ.

16 Ayuba nawɛ̃akɛna gbɛra à kɛ̀ wɛ̃̀ baswɛɛplaa dↄ, à wɛ́ɛ sì a dionↄ kↄ̃n a swãkpɛɛnↄ kↄ̃n a nasionↄlɛ. 17 À zi kũ̀ kótokoto àton gà.